FI Euroopan unionin virallinen lehti C 312/26

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

2013/C 312/15

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

”REQUEIJÃO DA BEIRA BAIXA”

EY-N:o: PT-PDO-0005-0847-10.01.2011

SMM ( ) SAN ( X )

1. Nimi

”Requeijão da Beira Baixa”

2. Jäsenvaltio tai kolmas maa

Portugali

3. Maataloustuotteen tai elintarvikkeen kuvaus

3.1 Tuotelaji

Luokka 1.4 – Muut eläinperäiset tuotteet (munat, hunaja, maitotuotteet lukuun ottamatta voita jne.)

3.2 Kuvaus 1 kohdassa nimetystä tuotteesta

Requeijão da Beira Baixa on Beira Baixan alueen Queijos da Beira Baixa -juustojen (Queijo de Castelo Branco SAN, Queijo Amarelo da Beira Baixa SAN, Queijo Picante da Beira Baixa SAN) valmistuksessa syntyneen heran sisältämää laktalbumiinia ja laktoglobuliinia saostamalla lämpökäsittelyn avulla saatu tuote, joka on peräisin yksilöidyltä maantieteelliseltä alueelta. Se on käymätön tuore tuote.

3.2.1 Kemialliset ominaisuudet

Koostumukseltaan heterogeeninen tuote on valmistettu lahden märehtijälajin, lampaan ja vuohen, maidosta ja erityyppisistä juustoista, joiden valmistusmenetelmät ovat erilaisia.

Kosteuspitoisuus: 60–70 %

Kokonaisrasvapitoisuus: 14–19 g/100 g tuotetta

Kokonaisproteiinipitoisuus: 10–13 g/100 g tuotetta

Tuhkapitoisuus: 1,4–1,8 g/100 g tuotetta

3.2.2 Fysikaaliset ominaisuudet

Muoto: Requeijão da Beira Baixa on kartion muotoinen, ja sen pintaa koristaa tyypillinen kuvio, joka on peräisin perinteisistä ohuista pajunvitsoista punotuista koreista (açafates) tai muovista valmistetuista muoteista, joihin massa kaadetaan valumaan kuumentamisen aikana muodostuneen ylimääräisen nesteen poistamiseksi. Yksittäinen tuorejuusto painaa 150–400 grammaa.

Rakenne: Tuote on vailla kuorta. Sen koostumus on pehmeä, yhtenäinen, rakeinen ja helposti leikattava tai levittyvä. Leikkauspinta on sileä ja väri valkoinen.

Maku ja aromi: Tuote on maultaan makeahkon maitoinen ja miellyttävän tuoksuinen, helposti suussa sulava.

3.3 Raaka-aineet (ainoastaan jalostetut tuotteet)

Requeijão da Beira Baixan valmistukseen käytetään Queijos da Beira Baixa -juustojen valmistuksesta saatua heraa, puhdasta vettä sekä jäljempänä yksilöidyltä maantieteelliseltä alueelta peräisin olevaa lampaan tai vuohen raakamaitoa.

Veden sekä lampaan- ja vuohenmaidon osuus saa olla yhteensä enintään 10 % jalostettavan heran kokonaismäärästä.

3.4 Rehu (ainoastaan eläinperäiset tuotteet)

Ainoa sallittu kasvatusmenetelmä on laajaperäinen kasvatus, joka tarkoittaa perinteistä kasvatusjärjestelmää pienissä katraissa. Eläimet laiduntavat ulkona ympäri vuoden suurimman osan päivästä ja palaavat vasta illalla lypsettäviksi lampolaan, jossa ne viettävät yönsä etenkin talvisaikaan. Ruokinta perustuu yksinomaan luonnonrehuun tai alueen maaperä- ja ilmasto-oloihin sopeutuneilla laidunkasveilla parannettuun rehuun, joten tässäkin suhteessa on kyse laajaperäisestä kasvatuksesta; ravintoa täydennetään niukimpina aikoina säilötyllä rehulla (kuivatulla heinällä ja oljilla), joiden on oltava peräisin yksinomaan 4 kohdassa yksilöidyltä maantieteelliseltä tuotantoalueelta.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Requeijão da Beira Baixa on suojatulla alkuperänimityksellä varustettujen ja samalla maantieteellisellä alueella tuotettujen Queijos da Beira Baixa -juustojen valmistuksesta saatu sivutuote.

Vaikka Requeijão da Beira Baixa valmistetaan korkeassa lämpötilassa, sen korkea proteiini-, laktoosi- ja vesipitoisuus edistävät mikro-organismien kehittymistä tuotantovaihetta seuraavien käsittelytoimenpiteiden aikana. Nämä muutokset mikrobikasvustojen laadussa ja määrässä vaikuttavat lopputuotteen fysikaalis-kemiallisiin ominaisuuksiin, joihin sen suosio kuluttajien keskuudessa suurelta osin perustuu.

Tämän vuoksi Requeijão da Beira Baixan koko tuotantoprosessin on tapahduttava samoissa laitoksissa kuin suojatulla alkuperänimityksellä varustettujen Queijos da Beira Baixa -juustojen valmistus ja näin ollen myös samalla maantieteellisellä alueella. Ainoastaan näin voidaan estää monista perättäisistä käsittelyvaiheista ja niiden väliin jäävien aikojen pitenemisestä johtuva laadun ja aitouden heikkeneminen, joka olisi tuottajien ja kuluttajien etujen vastaista.

3.6 Viipalointia, raastamista, pakkaamista jne. koskevat erityiset säännöt

Vaikka Requeijão da Beira Baixa valmistetaan korkeassa lämpötilassa, sen korkea proteiini-, laktoosi- ja vesipitoisuus edistävät mikro-organismien kehittymistä tuotantovaihetta seuraavien käsittelytoimenpiteiden aikana. Nämä muutokset mikrobikasvustojen laadussa ja määrässä vaikuttavat lopputuotteen fysikaalis-kemiallisiin ominaisuuksiin, joihin sen suosio kuluttajien keskuudessa suurelta osin perustuu.

Sen vuoksi Requeijão da Beira Baixan pakkaamiseen käytettävien tai sen kanssa kosketuksessa olevien materiaalien on oltava turvallisia ja sisältöön reagoimattomia; sallittuja ovat tyhjiöpakkaaminen tai muut sellaiset menetelmät, joilla voidaan todistettavasti varmistaa tuotteen säilymisedellytykset ja yleinen laatu.

Jotta voitaisiin välttää myöhemmistä käsittelyistä mahdollisesti aiheutuva tuotteen laatuominaisuuksien heikkeneminen, myös kaikki pakkaustoimenpiteet voidaan tehdä ainoastaan 4 kohdassa yksilöidyllä alueella.

3.7 Merkintöjä koskevat erityiset säännöt

Kaikkien merkintöjä koskevassa lainsäädännössä edellytettyjen tietojen lisäksi etiketissä on oltava jäljempänä kuvattu tuotteen tunnus.

4. Maantieteellisen alueen tarkka rajaus

Maantieteellinen alue, jolla raaka-aineet tuotetaan ja tuote jalostetaan ja pakataan, on sama kuin Beira Baixa -juustojen tuotantoalue, toisin sanoen seuraavat kunnat: Belmonte, Castelo Branco, Fundão, Idanha-a-Nova, Mação, Oleiros, Penamacor, Proença-a-Nova, Sertã, Vila de Rei ja Vila Velha de Ródão, sekä seuraavat piirit Covilhãn kunnassa: Aldeia de São Francisco, Aldeia do Souto, Barco, Boidobra, Casegas, Conceição, Covilhã, Dominguiso, Ferro, Orjais, Ourondo, Peraboa, Peso, Santa Maria, São Jorge da Beira, São Martinho, São Pedro, Sobral de São Miguel, Teixoso, Tortosendo, Vale Formoso ja Vales do Rio.

5. Yhteys maantieteelliseen alkuperään

5.1 Maantieteellisen alueen erityisyys

Alueelle ominainen perinteinen laajaperäinen kasvatusmenetelmä liittyy läheisesti paikalliseen ilmastoon ja maaperään, jotka vaikuttavat merkittävästi rehukasvilajien kehittymiseen. Alueen ilmaston erityispiirteitä ovat korkea vuotuinen keskilämpötila, pitkät, kuumat ja kuivat kesät, leudot ja keskimäärin suhteellisen vähäsateiset talvet, joiden aikana esiintyy toisinaan hallaa. Hallitseva ominaisuus on kuivuus, joka korostuu edettäessä pohjoisesta etelää ja lännestä itää kohti.

Hiekkaisen maaperän luonnonlaitumet muodostuvat korkea- ja nopeakasvuisista heinäkasveista (Agrostis, Poa jne.) sekä laidunarvoltaan merkityksellisemmistä yksivuotisista palkokasveista (Ornitopus, Trifolium Cherleri, Trifolium Arvense jne.). Graniittiperäisillä irtonaisen maa-aineksen muodostamilla alueilla laitumet koostuvat yksivuotisista pienikasvuisista heinäkasveista (Vulpia, Periballia) sekä eräistä palkokasveista, joiden laidunarvo on vähäinen (Trifolium angustifolium, Trifolium Stellatum). Tällaiset laitumet ovat heikkolaatuisia ja vähän tuottavia. Sellaisilla liuskekiviperäisillä alueilla, joiden vedenpidätyskyky on hyvä, laitumet ovat kohtuullisen hyvälaatuisia, ja niillä kasvaa erityisesti yksi- ja monivuotisia heinäkasveja (Lolium spp.). Palkokasvien (Trifolium spp., Ornithopus) laidunarvo on yleensä merkittävä.

Tällaisen monimuotoisuuden perusteella onkin helppo ymmärtää, että Requeijão da Beira Baixan maine johtuu osaksi väestön periytyneestä kokemusperäisestä osaamisesta; eri tekijöistä, erityisesti vuodenajasta ja maitoa tuottavista eläinlajeista riippuvien suhteellisen vaihtelevien raaka-aineresurssien, käytettyjen menetelmien ja heran alkuperänä olevan juustotyypin pohjalta on onnistuttu säilyttämään tuotteen laadun ja maun yhdenmukainen taso.

5.2 Tuotteen erityisyys

Tuotteen erityisyys ja erityisominaisuudet johtuvat raaka-aineista ja valmistusmenetelmästä sekä, kuten jo edellä on mainittu, myös suurelta osin väestön aikaisemmilta sukupolvilta periytyneestä tuotantomenetelmien ja taitojen käyttöön liittyvästä osaamisesta, jonka ansiosta tuote on säilynyt näihin päiviin saakka.

Requeijão da Beira Baixa saadaan jalostamalla samalla alueella tuotettujen Queijos da Beira Baixa -juustojen valmistuksesta peräisin olevaa heraa, joka valutetaan juustouman jäämien poistamiseksi. Mikäli maito on käsitelty suolavedessä, lisätään tarvittaessa vettä. Sen jälkeen hera kuumennetaan 80–90 celsiusasteeseen ja sitä sekoitetaan koko ajan hitaasti, kunnes saostuminen alkaa kevyiden hiutaleiden muodostuessa pinnalle. Lämpötilaa alennetaan ja sekoittaminen keskeytetään kunnes lähestytään kiehumispistettä; tämä vaihe kestää 15–30 minuuttia. Paremman tuotoksen ja kiinteämmän massan aikaansaamiseksi lisätään usein juuri ennen kiehumista hieman lampaan- tai vuohenmaitoa. Sen jälkeen massa nostetaan reikäkauhalla saostamisastiasta ohuista pajunvitsoista punottuihin pieniin koreihin tai muovista valmistettuihin muotteihin halutun muodon, koon ja koostumuksen aikaansaamiseksi. Kaikki nämä toimenpiteet ovat kehittyneet alueella vuosikausia jatkuneen valmistuksen myötä, ja niiden ansiosta tuotteen muoto, koko ja massan koostumus ovat alueelle luonteenomaisia ominaisuuksia.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Requeijão da Beira Baixan valmistuksen raaka-aineena käytettävien Queijos da Beira Baixa -juustojen tuotantoon tarkoitetun lampaan- ja vuohenmaidon on oltava peräisin yksinomaan maantieteellisellä tuotantoalueella sijaitsevilta tiloilta. Sallittu kasvatusmenetelmä on perinteinen laajaperäinen kasvatus pienissä katraissa. Eläimet viettävät suurimman osan päivästä laitumella ja palaavat illan tullen lypsettäviksi lampolaan, jossa ne viettävät yönsä etenkin talvisaikaan.

Ruokinta perustuu luonnonrehuun tai alueen maaperä- ja ilmasto-oloihin sopeutuneilla laidunkasveilla parannettuun rehuun. Rehukasvien viljely heinän tuotantoa ja laiduntamista varten on aina ollut yleinen käytäntö kaikkialla alueella. Sen vuoksi siellä laiduntavat lampaat ja vuohet tuottavat maitoa, jonka ominaisuudet ovat yhteydessä paikalliseen ympäristöön ja eläinten pitotapaan.

Kaikki nämä maantieteelliset ja inhimilliset tekijät ovat johtaneet tuotteen luonteenomaisten erityisominaisuuksien kehittymiseen. Yhdessä sukupolvelta toiselle kokemusperäisesti periytyneiden menetelmien ja taitojen kanssa ne ovat johtaneet sellaisten jalostus- ja pakkausmenetelmien syntymiseen, joiden ansiosta vielä tänäänkin onnistutaan saamaan aikaan muista erottuvia tuotteita, jotka kuluttajat tunnistavat ja yhdistävät alkuperäalueen nimeen.

Eritelmän julkaisutiedot

(Asetuksen (EY) N:o 510/2006 (3) 5 artiklan 7 kohta)

http://www.dgadr.pt/images/docs/val/dop_igp_etg/Valor/CE_Requeijao_BB.pdf

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Katso alaviite 2.